Studio (chacos)

In le joco de chacos, un studio de final (o simplemente studio) es un position componite, lo que significa que illo esseva inventate plus tosto que jocate in un ver partita, e presentate como un typo de puzzle in que on debe trovar le unic solution pro ganiar o facer partita nulle contra qualcunque movimentos que le altere latere joca. Le numero de movimentos permittite non es specificate, lo que distingue un studio de un problema de chaco mat classic (per exemplo "mat in 2") e de un puzzle tactic, que generalmente se basa super un real position de medio de partita ubi un tactica decisive debe esser trovate.

Exemplos
Le celebre final de rege e pedones de Reti
A prime vista, iste position pare totalmente perdite pro le blanco: si illo tenta correr post le pedon, illo non potera attrapar lo (1. ♔h7 h4 2. ♔h6 h3...). De plus, le nigro pote facilemente capturar le pedon blanc si le blanco tenta promover lo.

Nonobstante, le blanco pote facer partita nulle per profitar del facto que le rege se pote mover in duo directiones in le mesme tempore: e verso le pedon nigre e verso su proprie pedon. Le solution es 1. ♔g7! h4 (1… ♚b6 2. ♔f6 h4 3. ♔e5 se transpone) 2. ♔f6 ♚b6 (si 2... h3, 3. ♔e6 h2 4. c7 ♚b7 5. ♔d7 permitte al blanco de promover su pedon) 3. ♔e5! Ora, si 3… ♚xc6, tunc 4. ♔f4 stoppa le pedon nigre, durante que si 3… h3 4. ♔d6 permitte al blanco de promover su pedon. In le duo casos, le resultato es nulle.